มังกรหยก (ละครโทรทัศน์ พ.ศ. 2537)
การคัดเลือกตัวแสดง

ในปีพ.ศ. 2536 (1993) ละครฮิตของไต้หวัน เรื่อง "เปาบุ้นจิ้น 1993" ซึ่งเป็นละครจากต่างประเทศได้ทำเรตติ้งถล่มทลายครองแชมป์อันดับหนึ่งแห่งปีในฮ่องกง โดยโกยเรตติ้งเฉลี่ยถึง 36 จุดเปิด เบียดความนิยมของละครฮ่องกงทุกเรื่อง จนเรตติ้งละครของฮ่องกงร่วงหล่นลงมาอยู่ในอันดับรอง ๆ
ถัดมาปีพ.ศ. 2537 (1994) กระแส "เปาบุ้นจิ้นฟีเวอร์" ในฮ่องกง ยังคงต่อเนื่องจากปีที่แล้วเมื่อละครฮิตของไต้หวันเรื่อง "เปาบุ้นจิ้น 1994" ยังคงฮิตอย่างต่อเนื่องจากปีก่อนและกำลังโกยเรตติ้งผู้ชมในฮ่องกง ซึ่งไปเบียดเรตติ้งละครของฮ่องกงทุกเรื่องร่วงหล่นลงมาอยู่ในอันดับรอง ๆ เหมือนกับปีที่แล้ว  ต่อมาในช่วงต้นปีทางช่องทีวีบี จึงประกาศสร้างละครฟอร์มใหญ่จากบทประพันธ์ของกิมย้งเรื่อง มังกรหยกภาคก๊วยเจ๋ง ที่ในอดีตในยุค 80 คือ "'มังกรหยก 1983" เวอร์ชัน หวงเย่อหัว และ องเหม่ยหลิง ได้สร้างปรากฎการณ์เรตติ้งสูงสุดในประวัติศาตร์ละครชุดฮ่องกงมาแล้ว
โดยทีวีบีตั้งใจจะสร้างขึ้นมาใหม่ในคราวนี้เพื่อจะชิงเรตติ้งความนิยมจากละครต่างประเทศที่กำลังฮิตในฮ่องกงเรื่อง "เปาบุ้นจิ้น 1994" โดยทางทีวีบีหวังว่า "มังกรหยก 1994" ฉบับนี้จะสร้างปรากฎการณ์เป็นละครฮิตอันดับหนึ่งแห่งปี แทน เปาบุ้นจิ้น 1994 ซึ่งเป็นละครจากต่างประเทศ
แรกเริ่มทีวีบีมีการพิจารณาคู่พระนางที่เล่นละครฮิตด้วยกันในเรื่อง "กระบี่ลมกรด" (The Revelation of the Last Hero 1992) อย่าง กัวฟู่เฉิง กับ เหลียง เสี่ยวปิง ให้มารับบทเป็น ก๊วยเจ๋ง และ อึ้งย้ง ในเวอร์ชั่นใหม่
ณ.ช่วงเวลานั้น ทางทีวีบีเองก็ตั้งใจจะปั้น เหลียงเสี่ยวปิง ให้กลายเป็น องเหม่ยหลิง แห่งยุค 90 อยู่แล้ว แต่ทว่าไม่นาน เหลียงเสี่ยวปิง กลับถูกพิจารณา ให้ไปรับบทเป็น มกเนี่ยมชื้อ แทน และตัดชื่อ กัวฟู่เฉิง ออก โดยทางทีวีบี มีการเล็ง เจิ้งอวี้เจี้ยน ในบท ก๊วยเจ๋ง อยู่บ้างเหมือนกัน แต่ในที่สุด ก็เหลือสองตัวเลือกคือ หลินเหวินหลง กับ จางจื้อหลิน ซึ่งทั้งสองคนต่างมีหน้าตาที่หล่อเหลาทั้งคู่
จนในที่สุดทางทีวีบี ได้ตัดสินใจเลือกให้ จางจื้อหลิน มารับบทนี้ เนื่องจากทางฝ่ายคัดเลือกได้เห็นเขาแสดงเป็น "เฉินซวนฟง" ในเรื่อง มังกรหยก ตอน เดชคัมภีร์มารนพเก้า (The Mystery of the Condor Hero 1993) มาก่อนและคิดว่า จางจื้อหลิน น่าจะรับบท ก๊วยเจ๊ง ได้ดีอย่างแน่นอน
และบท มกเนี่ยมชื้อ ได้ถูกทางทีวีบีคัดเลือกเป็นดาราสาว กวนเป่าฮุย แทน เหลียงเสี่ยวปิง เช่นกัน เนื่องจากทางทีมงานได้เห็นเธอแสดงเป็น "เหมยเขาฟง" ในเรื่อง มังกรหยก ตอน เดชคัมภีร์มารนพเก้า (The Mystery of the Condor Hero 1993) มาก่อนและต่างเห็นพ้องตรงกันว่า กวนเป่าฮุย น่าจะแสดงบท มกเนี่ยมชื้อ ได้น่าสงสาร
ส่วนบท อึ้งย้ง นั้นทางทีวีบี มองไว้สองคนคือ จูอิน กับ หยวนหย่งอวี้
ในตอนแรกนั้นสื่อส่วนใหญต่างลงความเห็นว่า หยวนหย่งอวี้ คือตัวเก็งอันดับหนึ่งในบท อึ้งย้ง ยุค 90 เพราะเส้นทางการเริ่มเข้าสู่วงการบันเทิงของเธอ มาจากการประกวดนางงามฮ่องกง เหมือนกับ องเหม่ยหลิง และก็ดูเหมือนกับว่า เธอจะคว้าบทนี้ไปได้แน่ ๆ
แต่ต่อมาทางทีวีบี ประกาศว่า จูอิน คือนักแสดงที่จะได้รับเล่นบท อึ้งย้ง เนื่องจากน้ำหนักตัวเธอเบาและดูคล่องแคล่วกว่า หยวนหย่งอวี้ ซึ่งก็ได้สร้างความแปลกใจให้แก่เหล่าบรรดาสื่อทั้งหลายไม่น้อย
ส่วนบทตัวร้าย เอี้ยคัง ที่สื่อต่าง ๆ คาดเดาไว้ว่า พระเอก-ดาวร้ายชื่อดังต้นยุค 90 อย่าง เวินเจ้าหลุน น่าจะได้รับการพิจารณา แต่ผลออกมาว่าทางทีวีบีมองข้ามและมอบหมายให้พระเอก-ดาวร้าย อีกคนอย่าง หลอเจียเหลียง รับบทนี้ไป (ช่วงต้นยุค 90 หลอเจียเหลียง รับบทตัวร้ายหลายเรื่อง)
เมื่อประกาศคู่พระนางเป็นที่เรียบร้อย ไม่นานก็ได้ลงมือถ่ายทำและเมื่อออกอากาศ ผลปรากฎว่าเรตติ้งเฉลี่ยของละครกิมย้ง มังกรหยก 1994 เรื่องนี้ไม่ถึงเป้าที่ทางทีวีบี คาดการณ์ล่วงหน้าเอาไว้ โดยไม่สามารถเอาชนะเรตติ้งละครฮิตของไต้หวันเรื่อง เปาบุ้นจิ้น 1994 และยังแพ้เรตติ้งละครสากลม้ามืดฟอร์มเล็ก ๆ เรื่อง รอยรักลางสังหรณ์ (Fate of the Clairvoyant) อีกด้วย